Vlada Tihomira Oreškovića je pala i to što još uvijek sjedi u Banskim dvorima više ne znači ništa. U samo pet dana Tihomir Orešković i njegov tim izgubili su svaku vjerodostojnost, u samo pet dana uspjeli su nas unazaditi i ubiti nam i ono malo nade u bolju budućnost, a ona je preživjela rat, poraće, institucionaliziranu pljačku, nesposobne i neodgovorne vladare. Gospodine Oreškoviću, ako želite ovom narodu imalo dobra i ako imate imalo ljudske odgovornosti, pakirajte kofere i idite kući - vi nemate nikakve reforme osim revizije prošlosti, vaša vlada gura nas u izvanredno stanje i građanski rat

Gospodine Oreškoviću, vaše namjere nisu časne. Da su vaše namjere časne, kad ste već pristali biti lider Domoljubne koalicije opasnih namjera, ne biste pristali na to da u vašoj vladi sjede kriminalci, prevaranti, sitni lopovi, neofašisti; da su vaše namjere časne, vi ne biste dvojili o smjeni ministra Mije Crnoje , vi ga ne biste ni imali u hrvatskoj Vladi.

Imali ste priliku uvjeriti hrvatske građane da niste tek marioneta u rukama Tomislava Karamarka i manjinskog, ali radikalnog desnog krila Katoličke crkve, onoga dana kad se o vašem premijerskom mandatu odlučivalo u Saboru - toga dana morali ste povući ministre koji su se ogriješili o zakon i negiraju temeljne odredbe Ustava RH. Prilika vam se pružila i u slučaju vašeg ministra Mije Crnoje, ali vi ste i tu priliku prokockali bez imalo srama i nakon svega poručili nam da vam trebaju pravni stručnjaci da odlučite o tome je li vam ministar Crnoja kompromitiran?! Sve i da sad smijenite Crnoju, to uistinu više nije važno, svaki vaš daljnji potez, osim pakiranja kofera, posve je nevjerodostojan.

It's time to say goodbye.